Δημοσίευση αιτήσεως καταχωρίσεως κατά την έννοια του άρθρου 6 παράγραφος 2 του κανονισμού (ΕΟΚ) αριθ. 2081/92 του Συμβουλίου για την προστασία των γεωγραφικών ενδείξεων και των ονομασιών προέλευσης των γεωργικών προϊόντων και των τροφίμων

(2002/C 102/09)

Η δημοσίευση αυτή παρέχει το δικαίωμα υποβολής ενστάσεως κατά την έννοια του άρθρου 7 του εν λόγω κανονισμού. Οποιαδήποτε ένσταση στην αίτηση αυτή πρέπει να διαβιβάζεται μέσω της αρμοδίας αρχής ενός κράτους μέλους εντός προθεσμίας έξι μηνών από την παρούσα δημοσίευση. Η δημοσίευση αιτιολογείται από τα στοιχεία που ακολουθούν, ιδίως το στοιχείο 4.6, με τα οποία θεωρείται ότι η αίτηση δικαιολογείται κατά την έννοια του κανονισμού (ΕΟΚ) αριθ. 2081/92.

ΚΑΝΟΝΙΣΜΟΣ (ΕΟΚ) αριθ. 2081/92 ΤΟΥ ΣΥΜΒΟΥΛΙΟΥ

ΑΙΤΗΣΗ ΚΑΤΑΧΩΡΗΣΗΣ: ΑΡΘΡΟ 5

ΠΟΠ (x) ΠΓΕ ( )

Εθνικός αριθμός φακέλου: 45/99

1. Αρμόδια εθνική αρχή Ονομασία: Direcção Geral do Desenvolvimento Rural

Διεύθυνση: Av. Defensores de Chaves, n.o 6, P-1049-063 Lisboa

Τηλέφωνο (351) 213 18 43 82

Φαξ (351) 213 53 58 72.

2. Αιτούσα ομάδα 2.1. Ονομασία: Associação Nacional de Produtores de Pêra Rocha

2.2. Διεύθυνση: Av. dos Bombeiros Voluntários, 44-1o, P-2550 Cadaval

Τηλέφωνο (351) 262 69 11 55

Φαξ (351) 262 69 56 44.

2.3. Σύνθεση: παραγωγός/μεταποιητής: (x) άλλος: ( ).

3. Τύπος του προϊόντος: Κατηγορία 1.6 - Φρούτα.

4. Περιγραφή των προδιαγραφών (Σύνοψη του άρθρου 4 παράγραφος 2):

4.1. Ονομασία: Pêra Rocha do Oeste (Αχλάδι Rocha do Oeste).

4.2. Περιγραφή: Το αχλάδι Rocha do Oeste είναι ο καρπός της ποικιλίας της αχλαδιάς "Rocha", που φύεται στην περιοχή Oeste. Η ποικιλία "Rocha" ανήκει στη συνομοταξία των ροδοειδών, ομοταξία των μηλοειδών, γένους Pyrus είδος Pyrus communis L. Πρόκειται για πορτογαλική ποικιλία που έχει δημιουργηθεί τυχαίως με επανασπορά εδώ και 150 έτη περίπου στην κοινότητα της Sintra, η οποία βρίσκεται στην περιφέρεια Oeste. Οι καρποί της αχλαδιάς "Rocha" που παράγονται στην περιφέρεια Oeste έχουν στρογγυλο-ωοειδές, στρογγυλό απιοειδές ή επίμηκες απιοειδές-ωοειδές σχήμα. Κύριο χαρακτηριστικό τους είναι μια μονόχρωμη τυπική επίκαυση στη βάση, η οποία διαχέεται ακανόνιστα σε ολόκληρη την περιφέρεια, αλλά έχει τάση συγκέντρωσης στην κοιλότητα του ποδίσκου. Το χρώμα είναι ανοικτό κίτρινο, ορισμένες φορές ελαφρά ροδαλό στην πλευρά που είναι εκτεθειμένη στον ήλιο, με μικρές εμφανείς κηλίδες επίκαυσης, και η κοιλότητα του υπέρου είναι σχεδόν πάντα ανύπαρκτη. Η συλλογή πραγματοποιείται τον Αύγουστο. Η σάρκα του αχλαδιού Rocha do Oeste είναι λευκού χρώματος. Είναι μαλακή και λιώνει στο στόμα, κοκκιώδης, γλυκιά, χωρίς οξύτητα και πολύ χυμώδης, και διαθέτει ελαφρώς έντονο άρωμα.

4.3. Γεωγραφική περιοχή: Λαμβανομένων υπόψη των κλιματικών συνθηκών που απαιτούνται για την παραγωγή του αχλαδιού Rocha do Oeste το ειδικό μικροκλίμα της περιοχής, η τεχνογνωσία των κατοίκων και οι τοπικές, γνήσιες και σταθερές μέθοδοι, η γεωγραφική περιοχή παραγωγής περιλαμβάνει τις κοινότητες Sintra, Mafra, Arruda dos Vinhos, Sobral de Monte Agraço, Alenquer, Vila Franca de Xira, Azambuja, Torres Vedras, Cartaxo, Lourinhã, Bombarral, Cadaval, Santarém, Rio Maior, Peniche, Óbidos, Caldas da Rainha, Torres Novas, Alcanena, Alcobaça, Nazaré, Porto de Mós, Batalha, Tomar, Ferreira do Zêzere, Vila Nova de Ourém, Leiria, Marinha Grande και Pombal.

4.4. Ιστορικό (δυνατότητα ελέγχου της προέλευσης): Εκτός των χαρακτηριστικών του προϊόντος που έχουν αδιαφιλονίκητα άμεση σχέση με το φυσικό περιβάλλον, στο οποίο εξελίσσεται η διαδικασία παραγωγής, και τα οποία αφορούν την επιλογή του εδάφους, την εμφύτευση και το κλάδεμα του οπωρώνα, τη φύση και τη συχνότητα των φυτοϋγειονομικών αγωγών, τον προσδιορισμό του χρόνου συλλογής καθώς και τη διαλογή, τη συσκευασία και την εμπορική παρουσίαση των καρπών, τα στοιχεία που αποδεικνύουν ότι το αχλάδι Rocha do Oeste προέρχεται από τη γεωγραφική περιοχή παραγωγής είναι τα ακόλουθα: οι οπωρώνες πρέπει να βρίσκονται στη γεωγραφική περιοχή μεταποίησης και ο τρόπος ανάπτυξής τους πρέπει να ανταποκρίνεται στις προδιαγραφές. Η συλλογή, η μεταφορά, η ταξινόμηση κατά μέγεθος και η συσκευασία πρέπει επίσης να πραγματοποιούνται σύμφωνα με τις προδιαγραφές της συγγραφής υποχρεώσεων. Όλη η διαδικασία υπόκειται σε ένα ειδικό καθεστώς ελέγχου, με πιστοποίηση των καρπών.

4.5. Μέθοδος παραγωγής: Το αχλάδι Rocha do Oeste παράγεται σύμφωνα με τοπικές μεθόδους οι οποίες είναι γνήσιες και σταθερές και οι οποίες καλύπτουν από την επιλογή του εδάφους μέχρι τη φύτευση και τον τρόπο ανάπτυξης των οπωρώνων. Οι καλλιεργητικές μέθοδοι είναι πολύ σημαντικές και πρέπει να λαμβάνουν υπόψη το ιδιάζον κλίμα της περιοχής και το γεγονός ότι το αχλάδι Rocha do Oeste έχει ανάγκη ψύχους για να αναπτυχθεί κανονικά. Η συλλογή υπόκειται επίσης σε ειδικούς κανόνες, τόσο όσον αφορά τις λεπτομέρειές της όσο και την εποχή κατά την οποία πραγματοποιείται (δεύτερο δεκαπενθήμερο του Αυγούστου). Κύριο χαρακτηριστικό του αχλαδιού Rocha do Oeste είναι η μεγάλη ικανότητα διατήρησης, η οποία φθάνει στη μέγιστη διάρκειά της όταν η συλλογή και η μεταφορά προς τα κέντρα αποθήκευσης πραγματοποιούνται με ιδιαίτερη προφύλαξη. Πρέπει να τηρούνται ειδικές προϋποθέσεις όσον αφορά την τυποποίηση, τη σήμανση και τη συσκευασία των φρούτων.

4.6. Δεσμός: Η περιοχή που είναι γνωστή ως Oeste (διότι αποτελεί τη δυτικότερη περιφέρεια της Πορτογαλίας) παρουσιάζει ιδιάζουσες εδαφοκλιματικές συνθήκες, οι οποίες οφείλονται τόσο στη σύσταση των εδαφών (ιουράσιας γεωλογικής περιόδου και νεοϊουράσιας γεωλογικής περιόδου) και στη γειτνίαση της θάλασσας. Η εν λόγω περιοχή περικλείεται από τα όρη Candeeiros και από τον Ατλαντικό Ωκεανό. Ο συνδυασμός των παραγόντων αυτών έχει ως αποτέλεσμα έντονα και ιδιάζοντα κλιματικά χαρακτηριστικά. Οι συνθήκες αυτές έχουν οπωσδήποτε σχέση με τον αυτοφυή χαρακτήρα της ποικιλίας Rocha εδώ και περισσότερο από 150 χρόνια. Στο αρχικό της περιβάλλον, η ποικιλία αυτή αποδίδει καρπούς που παρουσιάζουν ιδιαίτερα διαφοροποιημένα οργανοληπτικά χαρακτηριστικά τα οποία αναγνωρίζονται από τους καταναλωτές, για αυτό το αχλάδι Rocha do Oeste δεν άργησε να αποτελέσει το έμβλημα της περιοχής αυτής.

4.7. Δομή του ελέγχου Ονομασία: Codimaco - Associação Interprofissional Gestora de Marcas Colectivas

Διεύθυνση: Av. Bombeiros Voluntários, n.o 36-1o, P-2550-102 Cadaval

Τηλέφωνο (351) 262 69 11 55

Φαξ (351) 262 69 56 44.

4.8. Σήμανση: Υποχρεωτικές ενδείξεις: "PÊRA ROCHA DO OESTE - DENOMINAÇÂO DE ORIGEM", καθώς και το σήμα πιστοποίησης δεόντως αριθμημένο. Το υπόδειγμα πιστοποίησης εμφαίνεται στην έγκριση του ιδιωτικού οργανισμού ελέγχου και πιστοποίησης σύμφωνα με το πρότυπο EN 45011.

4.9. Εθνικές απαιτήσεις: Διάταγμα αριθ. 13 021/99, του αναπληρωτή υπουργού Αγροτικής Ανάπτυξης, της 11ης Ιουνίου 1999, που δημοσιεύθηκε στο φύλλο Επίσημης Εφημερίδας (Diário da República) αριθ. 154 σειρά II, της 9/7/99, για τη θέσπιση των βασικών κανόνων παραγωγής και τον ορισμό των χαρακτηριστικών του αχλαδιού Rocha do Oeste και της γεωγραφικής περιοχής παραγωγής του.

Αριθ. ΕΚ: G/PT/00160/2000.14.09.

Ημερομηνία παραλαβής του πλήρους φακέλου: 23 Ιουλίου 2001.